Anne Naysmith

Cyn-bianydd clasurol o Loegr a ddaeth yn nodedig am gysgu ar y stryd yn Chiswick, Gorllewin Llundain, oedd Anne Margaret Naysmith. Mae rhai yn honni bod ei stori hithau hefyd wedi ysbrydoli'r dramodydd Alan Bennett i gyfansoddi'r stori, y ddrama a'r ffilm The Lady in the Van, gyda chyffelybiaethau tebyg i stori wir Margaret Mary Fairchild [Sheppard] tu allan i gartref y dramodydd, yng Ngogledd Llundain. Ganwyd Anne yn Southend-on-Sea, Essex, ym 1937. Symudodd ei theulu i Hounslow, Gorllewin Llundain, pan oedd hi'n wyth oed. "Smith" oedd ei chyfenw, ond ychwanegwyd y 'Nay' yn ddiweddarach. Astudiodd gerddoriaeth yn Yr Academi Gerdd Frenhinol, a rhoddodd ddatganiad yn Neuadd Wigmore ym 1967. Wynebodd anawsterau personol ddiwedd y 1960au a chafodd ei throi allan o'i thŷ yng Ngerddi Prebend, Chiswick. Yn dilyn hynny, cysgodd yn ei char, Ford Consul, am 26 mlynedd tan 2002 pan gafodd ei lusgo ymaith gan y Cyngor, yn dilyn ymgyrchu gan gymdogion i'w gwared. Wedi hynny, bu'n byw mewn lloches yr oedd hi wedi'i greu ger gorsaf Danddaearol Stamford Brook. Bu farw Anne am 01:00 ar 10 Chwefror 2015 ar ôl cael ei tharo gan lori ar Ffordd Fawr Chiswick. Claddwyd hi ym Mynwent Newydd Chiswick ar 7 Mawrth 2015. Pan lwyddodd y Cyngor i'w symud hi yn 2002, bu'r actores Siân Wheldon yn un o'r trigolion lleol a geisiodd rwystro'r Cyngor rhag gwneud hynny, er mwyn gwarchod "hawliau dynol" Anne Naysmith.